Source: https://www.danovecentrum.sk/clanok-z-titulky/zmenarenska-cinnost-toptema-dc-8-2019.htm
Timestamp: 2019-09-18 07:08:41+00:00
Document Index: 9379800

Matched Legal Cases: ['§ 2', '§ 45', '§ 6', '§ 13', '§ 7', '§ 7', '§ 8']

Daňové centrum - Zmenárenská činnosť
Zmenárenská činnosť – nákup a predaj peňažných prostriedkov cudzej meny v hotovosti
Obchod s devízovými hodnotami vyžaduje presnú evidenciu, vedenie výkazov a znalosť špecifík účtovníctva. Predstavujeme spôsoby oceňovania pri prevode cudzia mena/euro a ponúkame praktické ukážky účtovania zmenárne.
Dátum publikácie:27. 8. 2019
Zmenárenskou činnosťou podľa § 2 písm. k) zákona č. 202/1995 Z. z. (Devízový zákon) je vykonávanie obchodov s devízovými hodnotami, ktorých predmetom je nákup peňažných prostriedkov v cudzej mene za eurá v hotovosti alebo predaj peňažných prostriedkov v cudzej mene za eurá v hotovosti.
Obchodom s devízovými hodnotami je poskytovanie služieb tretím osobám v rámci podnikania v rozsahu zmenárenskej činnosti. Podnikaním sa v zmysle Obchodného zákonníka rozumie sústavná činnosť vykonávaná samostatne podnikateľom vo vlastnom mene a na vlastnú zodpovednosť s cieľom dosiahnutia zisku.
Zmenárenská činnosť teda podlieha režimu zákona č. 455/1991 Zb. o živnostenskom podnikaní (živnostenský zákon). Zmenárenská činnosť je viazanou živnosťou a každý držiteľ devízovej licencie na zmenárenskú činnosť v rozsahu nákupu peňažných prostriedkov v cudzej mene za eurá v hotovosti alebo v rozsahu predaja peňažných prostriedkov v cudzej mene za eurá v hotovosti je povinný splniť ohlasovaciu povinnosť voči miestne príslušnému živnostenskému úradu podľa § 45 živnostenského zákona.
Na vykonávanie obchodov s devízovými hodnotami v rozsahu zmenárenskej činnosti je potrebná devízová licencia, ktorú udeľuje Národná banka Slovenska na základe písomnej žiadosti žiadateľa. V devízovej licencii určí povolený rozsah vykonávania obchodov s devízovými hodnotami, čas, na ktorý sa devízová licencia udeľuje, a podmienky, ktoré je osoba, ktorej bola devízová licencia udelená, povinná dodržiavať počas celej doby platnosti devízovej licencie.
Devízová licencia môže byť udelená na nákup cudzej meny za eurá v hotovosti a na predaj cudzej meny za eurá v hotovosti, čo znamená, že devízová licencia oprávňuje na:
nákup peňažných prostriedkov v cudzej mene,
nákup a predaj peňažných prostriedkov v cudzej mene.
Žiadateľ o devízovú licenciu musí spĺňať podmienky ustanovené v § 6 ods. 3 a 4 Devízového zákona. Podrobnosti o náležitostiach žiadosti, ak je žiadateľom právnická alebo fyzická osoba, sú ustanovené v opatrení Národnej banky Slovenska č. 139/2013 Z. z., ktorým sa ustanovujú podrobnosti o náležitostiach žiadosti o devízovú licenciu a podrobnosti o požiadavkách na obchodovanie s devízovými hodnotami. Právnická alebo fyzická osoba, ktorej bola udelená devízová licencia, obchody s devízovými hodnotami vykonáva na tzv. devízovom mieste, a to v prevádzkach alebo zariadeniach, ktorých užívanie bolo povolené kolaudačným rozhodnutím podľa zákona č. 50/1976 Zb. stavebný zákon.
Devízové miesto je podľa § 13 ods. 5 Devízového zákona povinné:
viesť osobitnú evidenciu vykonaných obchodov s devízovými hodnotami, ktorej súčasťou musia byť údaje o peňažnej hodnote a mene jednotlivých obchodov s devízovými hodnotami a údaje v rozsahu ustanovenom osobitným zákonom (§ 7 zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu) o klientoch, s ktorými sa vykonali jednotlivé obchody s devízovými hodnotami, a údaje o identifikovaní jednotlivých klientov,
pri vykonávaní zmenárenskej činnosti viesť kartotéku platidiel v listinnej alebo elektronickej podobe v rozsahu zmenárenskej činnosti,
identifikovať klienta spôsobom a v rozsahu ustanovených osobitným zákonom (§ 7 a § 8 zákona o ochrane pred legalizáciou príjmov z trestnej činnosti a o ochrane pred financovaním terorizmu) pri každom obchode s devízovými hodnotami v hodnote prevyšujúcej 1 000 eur,
vo svojich prevádzkových priestoroch zreteľne sprístupniť klientom informáciu o cene za vykonanie obchodu, postupy a lehoty vybavovania reklamácií a sťažností súvisiacich s vykonávaním obchodov s devízovými hodnotami vrátane informácií o nákladoch spojených s reklamáciami a o postupoch riešenia sporov podľa Devízového zákona a osobitných predpisov,
Nákup peňažných prostriedkov v cudzej mene alebo predaj peňažných prostriedkov v cudzej mene sa vykonáva podľa nákupného kurzu alebo predajného kurzu uvedeného v kurzovom lístku devízového miesta. Cena účtovaná za poskytnuté služby pri zmenárenskej činnosti sa určí pevnou sadzbou alebo v percentách z kurzovej hodnoty.
1. Evidencia obchodov s devízovými hodnotami
2. Výkaz o nákupe a predaji peňažných prostriedkov v cudzej mene
3. Účtovanie o nákupe a predaji peňažných prostriedkov cudzej meny v hotovosti
Zmenáreň a eKasa